สภาพัฒน์ฟันธงราคาทองขาลงชั่วคราว
สภาพัฒน์ประเมินทองคำขาลงชั่วคราว แค่คนเก็งอิตาลี-ยุโรปแห่ขายทองใช้หนี้ ไม่มีทางเป็นขาลงยาว 5 ปี
21 พ.ค. 2556

สภาพัฒน์ประเมินทองคำขาลงชั่วคราว แค่คนเก็งอิตาลี-ยุโรปแห่ขายทองใช้หนี้ ไม่มีทางเป็นขาลงยาว 5 ปี
นายอาคม เติมพิทยาไพสิฐ เลขาธิการคณะกรรมการพัฒนาการเศรษฐกิจและสังคมแห่งชาติ (สศช.) เปิดเผยว่า กรณีที่นักวิเคราะห์ธนาคารเครดิต สวิส ประเมินราคาทองคำจะอยู่ในช่วงขาลง 5 ปี และลดลงต่ำกว่า 1,000 เหรียญสหรัฐต่อออนซ์ หรือบาทละ 1.5 หมื่นบาทนั้น เป็นเรื่องที่เป็นไปได้ยาก เพราะวันนี้ทองคำไม่ใช่เป็นเพียงทุนสำรองเท่านั้น แต่ยังเป็นสินค้าเก็งกำไร
“ที่บอกราคาทองคำจะลงไปอีก 5 ปีเป็นเรื่องยาก แต่ช่วงนี้ที่ราคาลดลง เป็นเพราะว่าประเทศยุโรปที่มีหนี้สิน ไม่มีเงินใช้หนี้ ก็อาจต้องนำทองคำที่เป็นทุนสำรองออกมาขาย เช่น ไซปรัส ที่ขายก่อนหน้านี้ และมีการคาดการณ์ว่าอิตาลีต้องนำทองคำออกมาขายแน่นอน แต่ในอนาคตทองเป็นตัวเก็งกำไรตัวหนึ่ง” นายอาคม กล่าว
“อย่างแบงก์ชาติของเราก็มีทองอยู่ ถ้าเอาทองมาขายก็ขาดทุน เพราะไปซื้อเข้ามาเป็นทุนสำรองตอนที่ราคาแพง ซึ่งแนวโน้มการเทขายทองเข้ามาในตลาด ราคาทองก็ต้องลง คงเป็นไปสักระยะหนึ่ง” นายอาคม กล่าว 
รอยเตอร์สรายงานว่า ราคาทองคำได้ร่วงลงติดต่อกันเป็นวันที่ 8 มาอยู่ที่ 1338.85 เหรียญสหรัฐต่อออนซ์ ระหว่างการซื้อขายเมื่อวันที่ 20 พ.ค. ซึ่งนับเป็นระดับต่ำที่สุดนับตั้งแต่วันที่ 16 เม.ย. ซึ่งราคาทองร่วงลงต่ำสุดในรอบ 2 ปีไปอยู่ที่ 1,321.35 เหรียญสหรัฐต่อออนซ์ เนื่องจากนักลงทุนมีความกังวลว่า ธนาคารกลางสหรัฐ (เฟด) จะชะลอการใช้มาตรการคิวอีกระตุ้นเศรษฐกิจ 
การลงทุนในทองคำซึ่งให้ผลตอบแทนต่ำกว่าการลงทุนในหุ้นและค่าเงินในปีนี้ ยังเป็นปัจจัยให้บรรดานักลงทุนทั่วโลก ลดสัดส่วนการลงทุนในทองคำลงถึง 20% ในปี 2556 โดยมีรายงานว่าบรรดาเฮดจ์ฟันด์รายใหญ่ ได้ปรับลดสัดส่วนการลงทุนในทองคำลงอย่างหนักในช่วงไตรมาสแรกที่ผ่านมา นำโดยกองทุนโซรอส ฟันด์ แมนเนจเมนท์ ของจอร์จ โซรอส ที่ปรับลดสัดส่วนการลงทุนในกองทุนทองคำเอสพีดีอาร์ โกลด์ ทรัสต์ ลงถึง 12% มาอยู่ที่ 5.3 แสนสัญญา
ด้านราคาในประเทศวันที่ 20 พ.ค.ที่ผ่านมา สมาคมค้าทองคำมีการเปลี่ยนแปลงถึง 5 ครั้ง รวมลดลง 200 บาท โดยทองคำแท่งรับซื้อที่ 19,050 บาท และขายออก 19,150 บาท ขณะที่ราคาล่วงหน้าในสหรัฐอเมริกายังคงลดลงต่อเนื่อง โดย ณ เวลา 21.05 น. ตามเวลาประเทศไทย ซื้อขายที่บริเวณ 1,355.10 เหรียญสหรัฐต่อออนซ์ ลดลง 9.60 เหรียญสหรัฐ